Μετά τις αντιδράσεις που ακολούθησαν τη γνωστοποίηση της Ιεράς Συνόδου για τον τρόπο λειτουργίας των εκκλησιών τη Μεγάλη Εβδομάδα, ο εκπρόσωπος Τύπου της εκκλησίας, μητροπολίτης Ναυπάκτου και Αγίου Βλασίου Ιερόθεος, προχώρησε σε διευκρινήσεις σχετικά με την εγκύκλιο λέγοντας πως δεν γίνεται κάλεσμα προς τους πολίτες να συρρεύσουν στους ναούς.

Σχετικά με το σημείο που αναφέρεται ότι οι ναοί θα είναι ανοικτοί 11.00-13.00 από Δευτέρα έως Πέμπτη και 13.00-17.00 τη Μεγάλη Παρασκευή, δύο ώρες μετά την ολοκλήρωση των Ιερών Ακολουθιών, επισήμανε ότι «αυτό είναι ένα καθαρά περιοριστικό μέτρο που συνδέεται αποκλειστικά με την παράγραφο 6 της διυπουργικής απόφασης», προσθέτοντας πως «επιτρέπεται η συνέχιση των διοικητικών λειτουργιών των χώρων θρησκευτικής λατρείας και αφορά μόνο τους ιερείς και το αναγκαίο προσωπικό των Ιερών Ναών».

Όπως σημειώνει ο εκπρόσωπος Τύπου, η εγκύκλιος της Ιεράς Συνόδου «απευθύνεται προς τους Μητροπολίτες και όχι τους πιστούς και κατά συνέπεια δεν είναι έγγραφο προτρεπτικό για προσέλευση στην Εκκλησία, αφού μάλιστα η Ιερά Σύνοδος δεν δύναται να “νομοθετήσει” αντίθετα προς όσα προβλέπουν οι αποφάσεις της Πολιτείας.

Η εγκύκλιος αναφέρει ότι οι ναοί θα είναι ανοικτοί 11.00-13.00 τις Ημέρες της Μεγάλης Εβδομάδος και 13.00-17.00 την Μεγάλη Παρασκευή, δύο ώρες μετά την απόλυση των Ιερών Ακολουθιών. Αυτό είναι ένα καθαρά περιοριστικό μέτρο που συνδέεται αποκλειστικά με την παράγραφο 6 της Διϋπουργικής αποφάσεως: “Επιτρέπεται η συνέχιση των διοικητικών λειτουργιών των χώρων θρησκευτικής λατρείας” και αφορά μόνο τους Ιερείς και το αναγκαίο προσωπικό των ιερών ναών».

Υποστήριξε ότι η εκκλησία σέβεται τα έκτακτα μέτρα για τη μετακίνηση των πολιτών, παρά το ότι έχει καταργηθεί η δυνατότητα ατομικής προσευχής. «Η δυνατότητα ατομικής προσευχής καταργήθηκε με την ΚΥΑ των υπουργών Προστασίας του Πολίτη, Υγείας και Εσωτερικών Δ1α/Γ.Π οικ 20036/ 22-3-2020 (ΦΕΚ B΄ 986), καθώς δεν προβλεπόταν ως αυτοτελής λόγος μετακίνησης και γι΄ αυτό δεν περιελήφθη στην ΚΥΑ των υπουργών Παιδείας και Υγείας Αριθμ. Δ1α/ΓΠ.οικ. 23093/6-4-2020 (ΦΕΚ Β΄ 1178).

Η Ιερά Σύνοδος της Εκκλησίας της Ελλάδος από την αρχή το αντιλήφθηκε αυτό και γι’αυτό ζήτησε με έγγραφό της να προβλεφθεί και η ατομική προσευχή στους λόγους μετακινήσεων των πολιτών, τηρώντας ταυτόχρονα την απόφαση της Πολιτείας, η οποία δεν έκανε δεκτό το αίτημα. Υπό τις παρούσες συνθήκες, η Ιερά Σύνοδος δεν προτρέπει κανέναν πιστό να έλθει στην εκκλησία. Οι εκκλησίες δεν είναι ανοιχτές για τους πιστούς κι αυτό είναι το νόημα της “κεκλεισμένων των θυρών” τελέσεως των Ιερών Ακολουθιών».

Στην εγκύκλιο η Ιερά Σύνοδος αναφέρει προς τους ιερείς ότι η τέλεση των Ακολουθιών πρέπει να είναι «λιτή και σεμνοπρεπής», ιδίως αυτές που θα μεταδίδονται από την τηλεόραση. «Ιδίως οι μεταδιδόμενες από την τηλεόραση ή το διαδίκτυο ιερές ακολουθίες επιβάλλεται να πληρούν τα προβλεπόμενα από την Κ.Υ.Α., για να μην δώσουμε οποιαδήποτε αφορμή για κακεντρεχή σχόλια και ψόγους».

Η περιφορά του επιταφίου, τη Μεγάλη Παρασκευή, θα περιορισθεί στον ναό ενώ η τελετή της Ανάστασης, τα μεσάνυχτα του Μ. Σαββάτου, θα γίνει κανονικά. Παρά το γεγονός πως οι καμπάνες δεν θα χτυπούν κατά την έναρξη των λειτουργιών της Μεγάλης Εβδομάδας, θα μπορούν να χτυπούν πένθιμα τη Μ. Παρασκευή αλλά και την Ανάσταση.

Μιλώντας το πρωί στον τηλεοπτικό σταθμό Mega, ο Ιερόθεος δήλωσε ότι δεν θα είναι υπεύθυνοι σε περίπτωση που δημιουργηθεί συνωστισμός έξω από τις εκκλησίες. «Δεν θα υπάρξει συνωστισμός έξω από τις εκκλησίες. Αλλά και αν γίνει, δεν θα είμαστε υπεύθυνοι γι’ αυτόν. Εάν φανεί ότι δημιουργείται πρόβλημα, εδώ είμαστε να πάρουμε τις ανάλογες αποφάσεις εκ νέου».

Ο κυβερνητικός εκπρόσωπος, Στέλιος Πέτσας, δήλωσε ότι δεν υπάρχει ειδική πρόβλεψη για τις μετακινήσεις προς τις εκκλησίες και ισχυρίστηκε πως θα υπάρξουν τα κατάλληλα μέτρα για να μην δημιουργηθεί συνωστισμός. «Η εκκλησία έχει δείξει υπεύθυνη στάση. Η Ιερά Σύνοδος έχει λάβει σκληρές αποφάσεις. Είμαστε σε επικοινωνία για το Πάσχα. Δεν υπάρχει ειδική πρόβλεψη για μετακίνηση στις εκκλησίες αλλά θα φροντίσουμε να μην υπάρξει συνωστισμός σε συνεργασία με την εκκλησία. Έχουμε εξασφαλίσει την μεταφορά του Αγίου φωτός στην Ελλάδα».

🔴 #Live #briefing@SteliosPetsas, για εγκύκλιο Εκκλησίας για άνοιγμα εκκλησιών: Είμαστε επικοινωνία με Εκκλησία. Εξετάζουμε θέματα όπως το ωράριο, ώστε να μην υπάρξει συνωστισμός, αλλά & αν κάποιος βγαίνει για τους λόγους που επιτρέπονται να μπορεί να ασκήσει & ατομική προσευχή — ΑΠΕ-ΜΠΕ (στο 🏠) (@amna_news) April 9, 2020

Η εγκύκλιος της Ιεράς Συνόδου: